钦定古今图书集成/明伦汇编/官常典/第391卷 > 梁
## 钦定古今图书集成/明伦汇编/官常典/第391卷 > 梁

梁始以侍中、给事为“门下省”，散骑、通直为“集书省”，皆
主侍从献纳，纠正违阙。

按《隋书百官志》：“门下省置侍中、给事黄门侍郎各四
人，掌侍从左右，摈相威仪，尽规献纳，纠正违阙。监令
尝御药，封玺书。侍郎中高功者在职一年，诏加侍中
祭酒，与侍郎高功者一人对掌禁令。公车、太官、太医
等令，骅骝厩丞。
集书省置散骑常侍、通直散骑常侍各四人，员外散
骑常侍无员。散骑侍郎、通直郎各四”人。又有员外散
骑侍郎、给事中、奉朝请常侍、侍郎，掌侍从左右，献纳
得失，省诸奏闻。文书意异者随事为駮，集录比诏比
玺，为诸优文、策文平处。诸文章诗颂，常侍高功者一
人为祭酒，与侍郎高功者一人对，掌禁合，纠诸逋违。
散骑常侍、通直散骑常侍、员外散骑常侍，旧并为显职，与侍中通官。宋代以来，或轻或杂，其官渐替。天监
六年革选，诏曰：“在昔晋初，仰惟盛化，常侍、侍中，并奏
帷幄，员外常侍，特为清显。陆始名公之嗣，位居纳言，
曲蒙优礼，方有斯授。可分门下二局，委散骑常侍尚
书案奏，分曹入集书。通直常侍，本为显爵，员外之选，
宜参旧准人数，依正员格。”自是散骑视侍中，通直视
中丞，员外，视“黄门郎。”